ANEXA NR. 1   LA H.C.L. NR. 11 / 09.02.2026

Situatii care motiveaza acordarea ajutoarelor de urgenta si de inmormantare :

Ajutoare de înmormântare 

a) In cazul decesului persoanei cu handicap grav sau accentuat, care nu realizează venituri din salarii sau pensii, foşti beneficiari ai indemnizaţiei lunare stabilite în conformitate cu prevederile Legii nr.448/2006 privind protecţia şi promovarea drepturilor persoanelor cu handicap, republicată şi actualizată;

Ajutorul de urgenţă se va acorda susţinătorului legal, doar în situaţia în care acesta nu a beneficiat de ajutor de deces, stabilit pentru un membru de familie al pensionarului. În cazul în care nu există susţinători legali, ajutorul se poate acorda şi acelor persoane care prezintă documente justificative, în original, care să ateste cheltuielile de înmormântare. Totodată, ajutorul de urgenţă se poate acorda şi persoanei cu domiciliul în altă localitate, care a asigurat serviciile funerare, cu o condiţie ca defunctul/a să fi avut domiciliul în comuna Budesti / sat Sirbi (la data decesului).  

b) În cazul decesului persoanei vârstnice, definită în sensul Legii nr.17/2000, republicată, lipsită de susţinători legali sau când aceştia nu pot să îşi îndeplinească obligaţiile familiale datorita veniturilor reduse.  Ajutorul bănesc se acordă susţinătorilor legali sau oricărei persoane care a asigurat serviciile funerare neputând beneficia de ajutor de înmormântare din partea altor instituţii, cu condiţia prezentării documentelor justificative în original care să reflecte cheltuielile efectuate cu această ocazie. Totodată, ajutorul de urgenţă se poate acorda şi persoanei cu domiciliul în altă localitate, care a asigurat serviciile funerare, cu condiţia ca defunctul/a să fi avut domiciliul in comuna Budesti / sat Sirbi (la data decesului).   

c) In cazul decesului persoanei singure sau persoanei provenite din familii nevoiase, a caror venituri lunare sunt reduse, până la nivelul salariului de bază minim brut pe ţară garantat în plată/membru de familie, indexat în condiţiile legii;

d) În cazul cadavrelor neidentificate, înhumarea se face prin implicarea personalului primăriei, avand ca sprijin comunitatea, în colaborare cu o firmă funerară privată care are cel mai scăzut preţ de cost, după ce organele de poliţie se pronunţă cu privire la identitatea defunctului şi a identificării rudelor acestuia. 

Această prestaţie se acordă pe baza documentelor justificative şi prin dispoziţia primarului. 

e)  În cazul decesului unei persoane în străinătate, pentru repatrierea căreia familia trebuie să suporte costuri foarte mari, însă aceasta nu poate să îşi îndeplinească obligaţiile legale datorită veniturilor reduse. 

Ajutorul de urgenţă/inmormantare se va acorda susţinătorului legal, doar în situaţia în care acesta nu a beneficiat de ajutor de deces din partea altor institutii.
Ajutorul de urgenta/inmormantare nu se acorda in cazul in care decedatul s-a aflat in grija/intretinerea unei persoane, in baza unei clauze de intretinere in schimbul bunurilor acestuia. 
În cazul în care nu există susţinători legali, ajutorul se poate acorda şi acelor persoane care prezintă documente justificative, în original, care să ateste cheltuielile de înmormântare.

1. Prestaţii financiare excepţionale, acordate în conformitate cu prevederile Legii nr.272/2004 modificată privind protecţia şi promovarea drepturilor copilului;   

a) Prestaţia excepţională va fi acordată în bani sau/şi în natură, pe perioada unui an şcolar.

b) Pentru copiii monitorizaţi prin serviciile de specialitate ale Compartimentul Asistenta socio-medicala comunitara si Resurse Umane din cadrul Primariei comunei Budesti în temeiul Legii nr.272/2004, modificată, cu rezultate foarte bune la învăţătură (premii şcolare), dar şi cu activităţi extraşcolare deosebite (obţinerea de premii judeţene, naţionale şi/sau internaţionale), prestaţia excepţională se poate acorda sub formă de bursă - în sumă fixă/lunar, pe o perioadă maximă de 6 luni. Excepţie de la acordarea acestui tip de bursă o reprezintă categoria copiilor beneficiari ai burselor şcolare, pentru aceştia din urmă fiind aplicabile prevederile alin.(3).

c) Prestaţiile excepţionale în natură vizează, în principal, asigurarea necesităţilor de bază: alimente, îmbrăcăminte, manuale şi rechizite sau echipamente şcolare, suportarea cheltuielilor legate de transport, procurarea de proteze, medicamente şi alte accesorii medicale. Prestaţiile financiare excepţionale în natură se vor putea acorda cu ocazia începerii anului şcolar, a sărbătorilor de Paşte, a sărbătorilor de iarnă, etc.

d) Prestaţiile excepţionale nu se iau in calcul la stabilirea altor drepturi băneşti sau la acordarea altor prestaţii sociale.

e) Aceste prestaţii se vor acorda în baza anchetei sociale, a planului de servicii şi a fişelor de monitorizare, după caz, precum şi a altor acte doveditoare, prin dispoziţia primarului. 

2. In vederea acoperirii costurilor pentru achiziţia unei proteze, - în situaţia în care familiile au venituri reduse, până la nivelul salariului de bază minim brut pe ţară garantat în plată/membru de familie, indexat în condiţiile legii;

Se pot acorda ajutoare băneşti, pe baza anchetei sociale si a altor acte doveditoare, prin dispoziţia primarului. 

3. În cazul bolnavilor cronici, cu prioritate persoane vârstnice singure sau provenite din familii în care venitul net pe membru de familie nu depăşeşte nivelul salariului de bază minim brut pe ţară garantat în plată /membru de familie, indexat în condiţiile legii; 

Se pot acorda ajutoare băneşti, pe baza anchetei sociale si a altor acte doveditoare, prin dispoziţia primarului.

4. În cazul persoanelor care suferă de boli grave dovedite cu acte medicale de specialitate ce necesită investigaţii medicale, intervenţii chirurgicale, tratament medical de specialitate, asigurarea medicamentelor;

Se pot acorda ajutoare băneşti, pe baza anchetei sociale şi a altor acte doveditoare, prin dispoziţia primarului.

5. Cu ocazia unor evenimente speciale – (Sărbătorile de Paşte, Sărbătorile de Iarnă) sau/si ori de cate ori situatia existenta o impune, acordarea de ajutoare în bani şi/sau în natură (produse alimentare, obiecte de îmbrăcăminte, alte categorii de bunuri de strictă necesitate) pentru persoanele singure şi/sau familiile cu risc crescut de marginalizare socială, aflate in evidenţa Compartimentul Asistenta socio-medicala comunitara si Resurse Umane spre monitorizare, pe baza anchetei sociale şi a altor acte doveditoare, prin dispoziţia primarului.

6. Situaţia persoanelor vârstnice si a familiilor avand copii minori in intretinere, cu grad ridicat de vulnerabilitate datorat în primul rând vârstei, stării de sănătate, a nivelului scăzut al veniturilor (venit lunar redus, aflat sub sau la nivelul venitului minim garantat), comparativ cu creşterea progresivă a costurilor medicamentelor şi a nevoilor cotidiene.

7. Situaţia cetăţenilor comunei Budesti si a satului Sirbi, locatari ori proprietari ai unor imobile afectate în timp de acţiunea factorilor climaterici, devenite improprii pentru locuire:

a) Ajutorul de urgenţă va fi stabilit, în funcţie de expertizarea locuinţei de către un specialist din cadrul Serviciului Urbanism pe baza unei situaţii de lucrări având în vedere şi costurile necesare. Se acordă ajutoare băneşti, în situaţia în care familiile au venituri reduse;

b) Ajutorul de urgenţă se acordă pe baza anchetei sociale şi a altor acte doveditoare, prin dispoziţia primarului.

9. În cazul tinerilor proveniţi din centrele de plasament sau alte instituţii de ocrotire socială, cu vârste cuprinse între 18 ani şi 25 ani, care au fost angajaţi urmare încheierii unui contract de solidaritate prin Agenţia Locală pentru Ocuparea Forţei de Muncă, în condiţiile Legii nr.116/2002 privind prevenirea şi combaterea marginalizării sociale:

a) În vederea depăşirii situaţiei de dificultate care poate duce la marginalizare şi excluziune socială se pot acorda ajutoare de urgenţă pentru plata chiriei tinerilor proveniţi  din centrele de plasament sau alte instituţii de ocrotire socială, cu vârste cuprinse între 18 ani şi 25 ani, angajaţi urmare încheierii unui contract de solidaritate prin Agenţia Locală pentru Ocuparea Forţei de Muncă. Ajutorul de urgenţă pentru plata chiriei se poate acorda pentru tinerii din categoria stabilită mai sus, cu domiciliul pe raza comunei Budesti, pe o perioadă maximă de 6 luni, din momentul angajării.

b) Sumele acordate cu titlu de ajutor de urgenţă pentru plata chiriei se vor plăti direct beneficiarului în tranşe lunare.

c) Solicitanţii vor depune cerere, însoţită de următoarele acte doveditoare: act de identitate, adeverinţă eliberată de centrul de plasament unde a fost înregistrat tânărul, acte medicale (dacă este cazul), adeverinţă de venit salarial, angajamentul de a raporta în scris, în termen de 5 zile lucrătoare de la ivirea situaţiei, orice schimbare intervenită, de natură să modifice condiţiile care au stat la baza acordării ajutorului pentru plata chiriei, alte acte documente justificative.

10. În alte cazuri ce se pot ivi,  referitoare la evenimente neprevăzute.

Se pot acorda ajutoare băneşti aprobate de catre consilierii locali, in sedinta de Consiliu Local, urmare depunerii unei cereri in acest sens de catre persoana aflata intr-o situatie critica de viata, precum si a unor acte doveditoare a situatiei de fapt. Ajutorul banesc aprobat in sedinta de Consiliu Local, se acorda prin dispoziţia primarului, emisa ulterior.

Intocmit, 

inspector superior

Capolna Marioara – Mihaela

